《九日宴盛唐门》
元代·余阙

今日良宴集，玉帐设金悬。宾称此嘉辰，令德应重乾。

凄凄秋阳此，湛湛江景鲜。西驰三澨津，东瞻九华山。

文湍带粉堞，卿云覆綵旃。清歌送银爵，泛此秋花妍。

嗟予远征人，别家今四年。采薇夜归戍，操筑朝治垣。

微此一日欢，苦辛良可怜。中觞感前谍，抚运当泰年。

燔柴盛唐郡，泛舟枞江前。临川射长蛟，雄风推八埏。

竖儒缪从役，任重力乃绵。武功既无成，文德何由宣。

微勋傥有济，敢愧鲁仲连。

作者简介：（1303—1358）元庐州人，字廷心，一字天心，先世为唐兀氏。顺帝元统元年进士，授同知泗州事，为政严明，宿吏皆惮之。入为中书刑部主事，以忤权贵，弃官归。寻以修辽、金、宋三史，召为翰林修撰。至正十二年，任淮西副使、佥都元帅府事，守安庆，御来犯军，此江淮行省参知政事、拜淮南行省左丞。十七年十月，为陈友谅、赵普胜军包围。次年正月，城陷，自刭。谥忠宣。为文有气魄。有《青阳集》。